EMC ทุ่มงบ 1.2 พันลบ.ผุดโครงการ”แลนด์มาร์ค มหาชัย”เปิดบริการต้นปี 60
EMC ทุ่มงบ 1.2 พันลบ.ผุดโครงการ"แลนด์มาร์ค มหาชัย"เปิดบริการต้นปี 60
19 มิ.ย. 2558

นายเศรษฐวัจน์ ตั้งวัชรพงศ์ รองกรรมการผู้จัดการ สายงานอสังหาริมทรัพย์ บริษัท อีเอ็มซี จำกัด (มหาชน) หรือ EMC เปิดเผยว่า บริษัทได้พัฒนาที่ดินเช่าขนาด 16 ไร่จากการรถไฟแห่งประเทศไทย (รฟท.) บนถนนนิคมรถไฟใกล้เทศบาลนครสมุทรสาครระยะเวลา 30 ปีเป็นโครงการ”แลนด์มาร์ค มหาชัย”ซึ่งเป็นโครงการมิกซ์ยูส ประกอบด้วย คอมมูนิตี้ มอลล์ และอาคารพาณิชย์ มูลค่าโครงการราว 1.25 พันล้านบาท คาดว่าจะสร้างโครงการแล้วเสร็จพร้อมเปิดให้บริการเต็มรูปแบบในช่วงต้นปี 60
ทั้งนี้ รูปแบบโครงการมิกซ์ยูสช่วยสร้างความหลากหลายให้กับโครงการฯ ทั้งในด้านประเภท ร้านค้าธุรกิจและลูกค้าผู้มาใช้บริการ ในส่วนคอมมูนิตี้ มอลล์ จะช่วยรองรับการจับจ่ายใช้สอยและไลฟ์สไตล์ ประจำวันของประชาชนที่อาศัยอยู่ในเขตเทศบาลนครสมุทรสาครกว่า 60,100 คน หรือกว่า 18,100 ครัวเรือน
ส่วนช้อปเฮ้าส์ ซึ่งจะเป็นย่านธุรกิจแห่งใหม่ของมหาชัย เปิดโอกาสให้ผู้สนใจทำธุรกิจเปิดร้านค้าและสำนักงานต่อมาคือ ด้านการออกแบบที่เน้นความทันสมัยโดดเด่น สมกับเป็นแลนด์มาร์คหรือที่หมายหลักของมหาชัย นอกจากนี้ ภายในโครงการฯ ยังมีพื้นที่จอดรถจำนวนมากสามารถรองรับรถยนต์ได้เกือบ 600 คัน